Tutkija: Islamistit ovat soluttautuneet Ruotsin ympäristöpuolueeseen

Puoluesihteerin mukaan tutkijan näkemykseen suhtaudutaan "suurella vakavuudella".

Ympäristöpuoluetta edustanut Mehmet Kaplan joutui eroamaan maanantaina, kun tiedotusvälineet kertoivat hänen yhteyksistään äärijärjestöihin ja lounastaneen näiden edustajien kanssa. Kaplan kiisti tienneensä, keitä kohun keskiössä olevaan lounastilaisuuteen osallistui. Jessica Gow

Teppo Koskinen

Islamistit ovat soluttautuneet Ruotsin ympäristöpuolueeseen tavalla, joka muistuttaa Neuvostoliiton toimintaa kylmän sodan aikana, sanoo ruotsalainen terrorismiin ja ulkopuolisiin vaikutusyrityksiin perehtynyt tutkija Lars Nicander.

Ympäristöpuolue vihreät on toinen Ruotsin hallituspuolueista.

Ympäristöpuolue on solutuksen kannalta helppo kohde, koska se ei ole nuorena, hyvää tarkoittavana ja avoimena puolueena välttämättä tarkistanut jäsentensä ja edustajiensa arvopohjaa riittävällä tavalla, Nicander sanoo.

– Yksikään puolue ei ole immuuni tällaiselle, että ihmiset tulevat mukaan erilaisilla agendoilla, ja heille halutaan olla kilttejä ja ystävällisiä eikä välttämättä tutkita arvopohjaa siten, kuin minun mielestäni pitäisi tehdä. Oletko demokratian puolella vai et, Ruotsin maanpuolustuskorkeakoulun epäsymmetristen uhkien ja terrorismitutkimuksen laitoksella työskentelevä Nicander sanoo.

Ympäristöpuolueen puoluesihteerin mukaan Nicanderin näkemykseen suhtaudutaan puolueessa "suurella vakavuudella".

Ympäristöpuoluetta on arvosteltu viime vuosina usein esimerkiksi sen jäsenten osoitettua julkisesti käsimerkein tukea poliittis-uskonnolliselle Muslimiveljeskunta-järjestölle Egyptin levottomuuksien jälkeen. Puolueen mukaan kyseessä ovat kuitenkin olleet solidaarisuuden osoitukset egyptiläisille eikä Muslimiveljeskunnalle.

Ruotsalaisten tiedotusvälineiden mukaan myös puolueen sisällä on keskusteltu viime vuosina siitä, otetaanko puolueeseen jäseniä, joiden islamistinen ajattelutapa ei vastaa puolueen arvoja.

Ympäristöpuoluetta edustanut asuntoministeri MehmetKaplan joutui eroamaan maanantaina, kun kävi ilmi, että Kaplan oli esiintynyt samalla lounaalla äärioikeistoa ja islamisteja edustaneiden tahojen kanssa. Lounaskohun yhteydessä nostettiin esiin myös Kaplanin ristiriitoja herättäneitä lausuntoja ja muita yhteyksiä äärijärjestöihin.

Kaplanin eron jälkeen puolueesta erosi myös muslimipoliitikko, joka kieltäytyi kättelemästä naistoimittajaa.

Lähteet:

TV4

Expressen